Blahová, Natália, poslankyňa NR SR (2010-12-01):
Ďakujem, pán predsedajúci. Ďakujem veľmi pekne za slovo. Ako kolegovia vtipne poznamenali, ideme pokračovať vo Hviezdoslavovom Kubíne. Na tomto predloženom pozmeňujúcom návrhu je vidno, aká nedokonalá je naša legislatíva. Jedna zmena v jednom zákone spôsobí to, že v ostatných zákonoch treba túto zmenu vykonať osobitne tak, že pokračujeme v zmenách pre silové zložky: „Prechodné ustanovenia účinné od 1. januára 2011. (1) Policajtke alebo profesionálnej vojačke, ktorá nastúpila na materskú dovolenku pred 1. januárom 2011 a policajtovi alebo profesionálnemu vojakovi, ktorý nastúpil na rodičovskú dovolenku podľa osobitného predpisu68) pred 1. januárom 2011, ktorým nárok na túto dovolenku trvá k 1. januáru 2011, patrí táto dovolenka podľa predpisov účinných od 1. januára 2011. (2) Ak ochranná lehota začala plynúť pred 1. januárom 2011 a jej plynutie neskončilo do 31. decembra 2010 posudzuje sa aj po tomto dni podľa predpisov účinných do 31. decembra 2010.“ Poznámka pod čiarou k odkazu 68 znie: „68)	§ 152 ods. 1 zákona č. 73/1998 Z. z. v znení neskorších predpisov. § 166 ods. 1 Zákonníka práce.“ Článok IX Zákon č. 346/2005 Z. z. o štátnej službe profesionálnych vojakov ozbrojených síl Slovenskej republiky a o zmene a doplnení niektorých zákonov v znení zákona č. 253/2007 Z. z., zákona č. 330/2007 Z. z., zákona č. 348/2007 Z. z., zákona č. 144/2008 Z. z., zákona č. 452/2008 Z. z., zákona č. 59/2009 Z. z., zákona č. 483/2009 Z. z. a zákona č. 151/2010 sa dopĺňa takto: Za § 215i sa vkladá § 215j, ktorý vrátane nadpisu znie: „Prechodné ustanovenie účinné od 1. januára 2011. Profesionálnej vojačke, ktorá nastúpila na materskú dovolenku pred 1. januárom 2011 a profesionálnemu vojakovi, ktorý nastúpil na rodičovskú dovolenku podľa § 166 ods. 1 zákona č. 311/2001 Z. z. Zákonník práce pred 1. januárom 2011, ktorým nárok na túto dovolenku trvá k 1. januáru 2011, patrí táto dovolenka podľa § 166 ods. 1 zákona č. 311/2001 Z. z. Zákonník práce účinného od 1. januára 2011, ak ide o profesionálnu vojačku a profesionálneho vojaka podľa § 169 ods. 1 zákona č. 311/2001 Z. z. Zákonník práce patrí táto dovolenka podľa § 169 ods. 2 zákona č. 311/2001 Z. z. Zákonník práce účinného od 1. januára 2011.“ Doterajšie čl. II až IV sa označujú ako články X až XII. K čl. IV Vykoná sa legislatívno-technická úprava v súvislosti so zmenami a doplneniami navrhnutými v čl. I. Prichádzame k odôvodneniu. K čl. I K bodu 1 Navrhujem precizovanie ustanovenia právnej úpravy opätovného vzniku povinného nemocenského poistenia a povinného dôchodkového poistenia samostatne zárobkovo činnej osoby, ktorá opätovne nadobudla takéto právne postavenie. K bodom 2 a 7 Navrhujem o šesť týždňov predĺžiť obdobie poskytovania materského z nemocenského poistenia zo všeobecného systému sociálneho poistenia a materského z nemocenského zabezpečenia osobitného systému sociálneho zabezpečenia. Súčasne navrhujem zvýšenie sumy materského z 55 % na 60 % vymeriavacieho základu. V rámci prechodných ustanovení navrhujem predĺženie obdobia poskytovania materského aj tým oprávneným osobám, ktorým vznikol nárok na materské pred 1. januárom 2011 a trvá aj po 31. decembri 2010 a zvýšenie jeho sumy za obdobie od 1. januára 2011. Súčasne navrhujem úpravy v ochrannej lehote realizovať aj v nemocenskom zabezpečení osobitného systému sociálneho zabezpečenia. V osobitnom systéme sociálneho zabezpečenia navrhujem zmenu systému valorizácie dávok výsluhového zabezpečenia profesionálnych vojakov tak, aby systém valorizácie dávok výsluhového zabezpečenia vojakov bol rovnaký, ako sa v súčasnosti uplatňuje u policajtov. K bodu 3. Navrhujem precizovať ustanovenie pravdepodobného denného vymeriavacieho základu na určenie výšky nemocenských dávok a novo upraviť tento inštitút pre poistencov, ktorým bolo prerušené povinné nemocenské poistenie z dôvodu čerpania rodičovskej dovolenky alebo čerpania rodičovského príspevku. K bodu 4. Ide o legislatívno-technickú úpravu v súvislosti s novo navrhovanou úpravou v bode 3. K bodu 5. Navrhujem precizovať právnu úpravu určenia úhrnu denných vymeriavacích základov na účely určenia výšky nemocenských dávok v prípade vzniku nároku na nemocenskú dávku z viacerých poistení. K bodu 6. Navrhujem zachovať súčasnú právnu úpravu rozhodujúceho obdobia na platenie poistného pre samostatne zárobkovo činnú osobu. K pôvodnému čl. IV. V článku upravujúcom účinnosť návrhu zákona sa vykonajú legislatívno-technické úpravy súvisiace s prečíslovaním novelizačných bodov v čl. I. Preto navrhujem vyňať zo Spoločnej správy výborov Národnej rady Slovenskej republiky na osobitné hlasovanie body č. 14, 20, 26 a 65 s odporúčaním neschváliť. Ďakujem všetkým prítomným za pozornosť a chcela by som týmto vyzvať koalíciu, tak i opozíciu, aby za tento návrh hlasovali, pretože tento návrh naozaj prináša len dobré veci v prospech rodiny a je v záujme nás všetkých, aby sa mladé rodiny, aby ich situácia bola stabilizovaná a aby sa mali dobre. Tak ďakujem za pozornosť. (Potlesk.)